Tomas Ambrozaitis

Tomas Ambrozaitis  (g. 1979 m. rugpjūčio 8 d. Klaipėdoje) – choro ir orkestro dirigentas, pedagogas.

Biografija 
1986–1993 m. mokėsi Klaipėdos 2-ojoje vaikų muzikos mokykloje (dabar Klaipėdos Jeronimo Kačinsko muzikos mokykla). 1993–1996 m. choro dirigavimo mokėsi Klaipėdos Stasio Šimkaus konservatorijoje. 1997–2001 m. studijas tęsė Lietuvos muzikos akademijoje, 2001–2003 m. – Klaipėdos universiteto menų fakulteto (dabar LMTA Klaipėdos fakultetas) magistrantūroje. 2007 m. baigė aspirantūros studijas Lietuvos muzikos ir teatro akademijoje, kur buvo suteiktas meno licenciato kvalifikacinis laipsnis. 2018 m. baigė Lietuvos muzikos ir teatro akademijoje simfoninio operinio dirigavimo magistrantūrą pas maestro prof. Juozą Domarką.

2000 m. dalyvavo choro „Jauna muzika“ rengtuose italų dirigento Rinaldo Alessandrini meistriškumo kursuose, dirigavo kursų baigiamajame koncerte Vilniaus rotušėje. 2000 m. stažavosi Leipzigo Felix Mendelssohn aukštojoje muzikos ir teatro akademijoje (Vokietija).  

2001–2007 m. buvo Klaipėdos Stasio Šimkaus konservatorijos choro dirigavimo skyriaus dėstytojas.

2001–2011 m. Kretingos rajono kultūros centro kamerinio choro meno vadovas. Jam vadovaujant, išaugo kamerinio choro sudėtis, suaktyvėjo koncertinė veikla. 2004 m. Kretingos kamerinis choras atstovavo Lietuvai tarptautiniame dainos ir šokio festivalyje „Corri-dans“ Prancūzijoje, 2006 m. Lietuvos suaugusiųjų chorų chorų konkurse Vilniuje, laimėjo II vietą, 2007 m. choras „Aukso paukštė“ laureatais, nominacijoje „Naujai suspindusi žvaigždė“. 2007 m. Kretingos rajono kultūros centro kamerinis choras kartu su Plungės kameriniu choru (vadovas Alfonsas Vildžiūnas) dalyvavo tarptautiniame neprofesionalių vokalinių kolektyvų konkurse „In canto sul garda“ (Italija), pelnė aukso diplomus religinės muzikos ir nacionalinės muzikos kategorijose. 2007 m. Kretingos kamerinio choro 10-mečio proga atliko J. S. Bacho koncertą „Muzikos valandos“.

2003–2009 m. – Klaipėdos koncertų salės choro „Aukuras“ (vadovas Alfonsas Vildžūnas) chormeisteris. 2005–2009 m. – Klaipėdos koncertų salės kamerinio orkestro dirigentas. 2007–2011 m. Plungės Šv. Jono krikštytojo bažnyčios vargonininkas ir Sumos choro vadovas. Nuo 2008 m. dirbo  Klaipėdos Eduardo Balsio menų gimnazijos Styginių instrumentų orkestro vadovu. 

2010–2011 m. Kretingos rajono kultūros centro direktorius.  

Eilę metų buvo Klaipėdos miesto kultūros tarybos narys. 

2011–2019 m. Šiaulių valstybinio kamerinio choro „Polifonija“ meno vadovas ir vyr. dirigentas. Nuo 2012 m. Klaipėdos berniukų ir jaunuolių choro „Gintarėlis“ meno vadovas ir vyr. dirigentas. Koncertinėje veikloje išskiriamos jo parengtos ir įgyvendintos koncertinės programos bei meniniai projektai su Klaipėdos berniukų ir jaunuolių choru „Gintarėlis“ bei Šiaulių valstybiniu kameriniu choru „Polifonija“ su įvairiais orkestrais Lietuvoje ir užsienyje (Vokietijoje, Austrijoje, Latvijoje, Kroatijoje ir kt.).

2012 m. debiutavo Klaipėdos valstybiniame muzikiniame teatre Eduardo Kaniavos jubiliejui skirtame koncerte, taip pat paruošė ir dirigavo teatro spektaklį „Sapnai apie Brodvėjų“.

2007 m. Lietuvos dainų šventės vyriausiasis dirigentas. 2009 m. Lietuvos Tūkstantmečio dainų šventės „Amžių sutartinė“ vyriausiasis dirigentas. 2014 m. Lietuvos dainų šventės „Čia mano namai“ vyriausiasis dirigentas. 2016 m. Lietuvos moksleivių dainų šventės „Tu mums – viena“ vyriausiasis dirigentas. 

2015–2016 m. – Klaipėdos universiteto muzikos akademijos dėstytojas, nuo 2016 m. – Klaipėdos universiteto muzikos akademijos docentas. 

Nuo 2016 m. – Klaipėdos valstybinio muzikinio teatro dirigentas. Nuo 2017 m. spalio mėn. –  Klaipėdos valstybinio muzikinio teatro vyriausiasis dirigentas.  2016–2017 m. koncertiniame sezone, tapęs Klaipėdos valstybinio muzikinio teatro vyriausiuoju dirigentu, parengė 5 premjeras: G. Puccini „Bohema“, P. Čaikovskio „Jolanta“, A. Adam „Žizel“, R. Leoncavallo opera „Pajacai“, G. Rossini „Sevilijos kirpėjas“. 2017–2018 m. koncertiniame sezone teatro sceną išvydo 2 parengtos nacionalinės premjeros: G. Kuprevičiaus opera „Prūsai“ ir A. Kučinsko opera vaikams „Žvaigždžių opera“.

2018 m. Lietuvos šimtmečio dainų šventės „Vardan tos...“ Dainų dienos kūrybinės grupės narys. 

2019 m. dirigentas pradėjo iškilmingu kompozitoriaus E. Balsio sukakčiai pažymėti koncertu, kartu su smuikininke Lina Marija Songaile bei Klaipėdos vastybinio muzikinio teatro orkestru, atlikdami I koncertą smuikui ir orkestrui ir simfoninę siuitą pagal baletą „Eglė Žalčių karalienė“.

Taip pat tęsia kitų dirigentų pastatytas programas: J. Liepinš „Paryžiaus katedra“. J.Štrauso valsų programa, popuri „Bitlų šou“, M.K. Čiurlionio kūrinių programa.

Tomas Ambrozaitis yra Klaipėdos miesto chorinės bendrijos „Aukuras“ tarybos narys, Lietuvos chorų sąjungos narys, chorų ekspertas-konsultantas prie Lietuvos nacionalinio kultūros centro, tarptautinių ir nacionalinių chorų bei dirigentų konkursų komisijų narys. Kaip meno ekspertas ir vertintojas, Tomas Ambrozaitis dalyvauja įvairių konkursų ir festivalių bei Dainų švenčių vertinimo komisijose. Tarptautinio velykinės muzikos festivalio „Resurrexit“ meno vadovas.

Įvertinimas 
 2008 m. – Kretingos rajono savivaldybės įsteigta kultūros premija.
 2017 m. – Karalienės Luizės medalis už nuopelnus švietimui ir kultūrai.

Diskografija 
 2005 m. – „…iš širdies“ (CD) Kretingos rajono kultūros centro kamerinis choras.
 2006 m. – „Klaipėdos krašto religinė muzika“ (CD) Kretingos rajono kultūros centro kamerinis choras. 
2013 m. – Nijolė Sinkevičiūtė „Oi, ant kalno“ (CD) Šiaulių valstybinis kamerinis choras „Polifonija“.
2014 m. –  „Lietuviškas motetas“ (CD) Šiaulių valstybinis kamerinis choras „Polifonija“.
2014 m. –  Donatas Zakaras „Nors žvaigžde tu pakiltum…“ (CD) Šiaulių valstybinis kamerinis choras „Polifonija“.

Šaltiniai 

Lietuvos chorvedžiai
Lietuvos dirigentai
Lietuvos muzikos pedagogai
Lietuvos muzikos pedagogai
Lietuvos dėstytojai
KU dėstytojai 
Klaipėdos miesto chorinės bendrijos „Aukuras“ nariai 
Tarptautinio Stasio Šimkaus chorų konkurso dalyviai